Blahoslavený **Titus Zeman** (\* 4. január 1915, Vajnory – † 8. január 1969, Bratislava) bol slovenský rímskokatolícky kňaz, salezián. Začiatkom 50. rokov 20. storočia, v čase prenasledovania cirkvi komunistickým režimom v Česko-Slovensku, dvakrát úspešne previedol skupinu bohoslovcov cez štátne hranice do Talianska, aby tam mohli doštudovať teológiu. Tretí pokus bol neúspešný. Titusa Zemana zatkli a odsúdili na 25 rokov väzenia. Vo väzení ho mučili a ponižovali. Po 13 rokoch ho podmienečne prepustili, bol však stále sledovaný. Nakoniec zomrel na následky mučenia vo väzení.

Dňa 26. februára 2010 sa v Bratislave začal proces blahorečenia Titusa Zemana. Dňa 27. februára 2017 pápež František schválil dekrét o jeho mučeníctve a tým blahorečenie umožnil. Vyhlásený za blahoslaveného bol 30. septembra 2017.

Životopis
---------

Prvé rehoľné sľuby v reholi saleziánov zložil Titus Zeman 6. augusta 1932, večné sľuby 7. marca 1938. Po štúdiách teológie v Ríme a v Chieri pri Turíne bol 23. apríla 1940 v Bazilike Márie Pomocnice v Turíne vysvätený za kňaza. Vysviacku prijal z rúk kardinála Maurilia Fossatiho. V nasledujúcich desiatich rokoch bol kaplánom, katechétom a školským poradcom, vyučoval aj chémiu.

Keď 13. apríla 1950 komunistická moc pozatvárala všetky mužské kláštory vo vtedajšom Československu, Titus Zeman bol zhodou okolností mimo svojho rehoľného domu, a tak ostal na slobode. V auguste 1950 prvýkrát viedol ilegálne skupinu bohoslovcov do talianskeho Turína, druhýkrát sa tak stalo 23. októbra toho istého roku. V apríli 1951 nasledoval tretí pokus, ktorý však skončil neúspechom a zatknutím. Vo vyšetrovacej väzbe však zažil pri výsluchoch mučenie, ktoré spolu s krutými podmienkami ďalšieho väznenia zanechali trvalé následky na jeho zdraví.

Relikvia Titusa Zemana, kostol Neposkvrneného počatia Panny Márie, Starý Smokovec
Dňa 22. februára 1952 ho v Bratislave odsúdili na 25 rokov väzenia (miestami jeho pobytu boli Ilava, Mírov, Jáchymov, Leopoldov a Valdice). Dňa 10. marca 1964 bol podmienečne prepustený. Roku 1968 dostal opäť štátny súhlas na vykonávanie bohoslužieb.

Zomrel 8. januára 1969 v Bratislave na zlyhanie srdca. Pochovaný bol na cintoríne vo Vajnoroch.

Proces blahorečenia
-------------------

26. február 2010otvorenie diecéznej fázy procesu blahorečenia dona Titusa Zemana v aule Rímskokatolíckej cyrilometodskej bohosloveckej fakulty Univerzity Komenského v Bratislave.
2. september 2010vo Vajnoroch sa konala exhumácia jeho telesných pozostatkov prenesenie pozostatkov do krypty miestneho kostola Sedembolestnej Panny Márie. Súhlas na exhumáciu dal Mons. Stanislav Zvolenský, bratislavský arcibiskup-metropolita. Zároveň bol arcibiskupom vymenovaný Tribunál na čele s biskupským delegátom ICDr. Jozefom Kempom.
7. december 2012po verejnom záverečnom zasadnutí Arcibiskupského Tribunálu boli zapečatené dokumenty procesu obsahujúce svedectvá, historické správy a lekárske posudky voskom a pečaťou Arcibiskupského úradu, čím sa skončila prvá fáza procesu blahorečenia; v ďalších dňoch boli dopravené do Vatikánu (Kongregácii pre kauzy svätých).
28. jún 2013Kongregácia pre kauzy svätých na svojom riadnom zasadaní vydala dekrét o právnej platnosti diecézneho skúmania v prípade života a mučeníctva pre vieru Titusa Zemana. Kongregácia vyhlásila, že dokumenty zozbierané počas procesu sú platné a bezchybné. Po tomto dekréte bola vymenovaná komisia, ktorá pripravila tzv. *Positio*, súhrnný dokument pre ďalšie skúmanie.
5. január 2014Kongregácia pre kauzy svätých udelila Titusovi Zemanovi titul Božieho služobníka s povesťou mučeníka.
8. jún 2015hlavný predstavený saleziánov don Ángel Fernández Artime, generálny postulátor don Pierluigi Cameroni a vicepostulátor procesu don Jozef Slivoň odovzdali Pozício o mučeníctve (*Positio super martyrio*) prefektovi Kongregácie pre kauzy svätých kardinála Angelovi Amatovi.
7. apríl 2016konzultačná komisia teológov vyjadrila pozitívne stanovisko k mučeníctvu Titusa Zemana.
21. február 2017komisia kardinálov a biskupov členov Kongregácie pre kauzy svätých vyjadrila pozitívnu mienku o mučeníctve Titusa Zemana, čím sa proces dostal ku svojmu koncu.
27. február 2017pápež František poveril Kongregáciu pre kauzy svätých, aby vydala dekrét o mučeníctve Titusa Zemana.
30. september 2017Titus Zeman bol v Bratislave pri Kostole Svätej rodiny blahorečený

Blahorečenie
------------

30. septembra 2017 ho v mene pápeža Františka v Bratislave-Petržalke pri Kostole Svätej rodiny blahorečil Angelo kardinál Amato SDB, prefekt Kongregácie pre kauzy svätých. Hlavnými koncelebrantmi boli Stanislav Zvolenský, arcibiskup-metropolita bratislavský, don Ángel Fernández Artime SDB, hlavný predstavený rehole saleziánov, Jozef kardinál Tomko a Giacomo Guido Ottonello, apoštolský nuncius na Slovensku. Pápež stanovil deň liturgickej spomienky na blahoslaveného Titusa na 8. január.

Literatúra
----------

* RADOŠINSKÝ, Michal Titus. *Don Titus, Vatikánsky špión?*. Prešov : Vydavateľstvo Michala Vaška, 2005. ISBN 80-7165-492-2.
* RADOŠINSKÝ, Michal Titus. *Titus Zeman, mučeník za záchranu duchovných povolaní*. Bratislava : Vydavateľtvo Don Bosco, 2007. ISBN 978-80-8074-055-9.
* KUBANOVIČ, Zlatko. *Pochopil saleziánsku askézu v poslušnosti*. *Don Bosco dnes*, 2012, roč. 43, čís. 6, s. 26 – 27. Dostupné online [cit. 2016-10-06]. ISSN – 4201 1338 – 4201.
* KUBANOVIČ, Zlatko. *Prijímal urážky a utrpenie pre Krista – Títus Zeman*. *Don Bosco dnes*, 2013, roč. 44, čís. 1, s. 26 – 27. Dostupné online [cit. 2016-10-06]. ISSN 1338-4201.
* SLIVOŇ, Jozef: *Titus Zeman - Existuje aj iné riešenie*, 2015, Vydavateľstvo Don Bosco, edícia: Viera do vrecka, ISBN 978-80-8074-296-6.
* RADOŠINSKÝ, Michal Titus: *Titus Zeman, Mučeník za duchovné povolania*, 2017, Vydavateľstvo Don Bosco, ISBN 978-80-8074-374-1.
* Dr. ZANETOVÁ, Lodovica Maria: *Blahoslavený Titus Zeman*, 2017, Vydavateľstvo Don Bosco, *Oficiálny životopis blahoslaveného*, ISBN 978-80-8074-387-1 .
* RADOŠINSKÝ, Michal Titus: Quo vadis, Titus?, 2017, Vydavateľstvo Michala Vaška, Autentický životopis, ISBN 978-80-7165-999-0
* HRABOVEC, Emília; VITTEK, Juraj; HAMRÁČEK, Rastislav; LETZ, Róbert; SLIVOŇ, Jozef; Slepčan, Peter: *Neodpočívaj, pomáhaj. Fakty zo života blahoslaveného Titusa Zemana a pohľady na jeho osobnosť*, Dobrá kniha, 2017, ISBN 978-80-8191-089-0.
* ZEMAN, Títus, SDB. In:  *Lexikón katolíckych kňazských osobností Slovenska*. 1. vyd. Bratislava : Lúč, 2000. 852 s. ISBN 80-7114-300-6. S. 1526 – 1527.

Referencie
----------

1. 1 2   *Chronológia života* [online]. tituszeman.sk, [cit. 2017-09-13]. Dostupné online.
2. 1 2   *Profil dona Titusa* [online]. tituszeman.sk, [cit. 2017-09-13]. Dostupné online.
3. 1 2   *Životopisný prehľad* [online]. tituszeman.sk, [cit. 2017-09-13]. Dostupné online.
4. 1 2  Slovenskí biskupi. *Pastiersky list KBS pri príležitosti blahorečenia dona Titusa Zemana v Bratislave* [online]. [Cit. 2017-09-13]. Dostupné online.
5. 1 2   *Životopis* [online]. Saleziáni Don Bosca – Slovenská provincia : tituszeman.sk, [cit. 2015-08-19]. Dostupné online.
6. ↑   *Katalóg pamätníkov, pomníkov a pamätných tabúľ (nielen) v Bratislave : Titus Zeman (1915 - 1969), kostol vo Vajnoroch* [online]. pam.epocha.sk, [cit. 2015-08-19]. Dostupné online.
7. ↑   Priebeh procesu • Titus Zeman. *Titus Zeman*. Dostupné online [cit. 2017-02-27].
8. ↑   *V Bratislave blahorečili saleziána kňaza Titusa Zemana (2. deň víkendu)* [online]. TK KBS, 2017-09-30, [cit. 2017-09-30]. Dostupné online.
9. ↑  Nový oficiálny životopis mučeníka si môžete objednať • Titus Zeman.sk
10. ↑  Oficiálny životopis o Titusovi Zemanovi už v predaji, zasvatenyzivot.sk

Externé odkazy
--------------

* Stránky o Titusovi Zemanovi

Zdroj
-----

*Tento článok je čiastočný alebo úplný preklad článku Titus Zeman na českej Wikipédii.*

| * z
* d
* u
Slovenskí svätci a blahoslavení |
| --- |
| 
* Svätý Metod
* Svätý Cyril
* Svätý Gorazd
* Svätý Mojsej Uhrín
* Svätý Bystrík
* Svätý Svorad
* Benedikt pustovník
* Maurus
* Svätá Alžbeta Uhorská
* Svätí košickí mučeníci
	+ Marek Križin
	+ Štefan Pongrác
	+ Melichar Grodecki
* Pavol Petro Gojdič
* Anna Kolesárová
* Metod Dominik Trčka
* Zdenka Schelingová
* Vasiľ Hopko
* Sára Salkaházi
* Titus Zeman

 |

Autoritné údaje: * GND: 1162204982
* ISNI: 0000 0000 5702 1989
* LCCN: no2019042000
* NK ČR: jx20051206006
* SNK: 167319
* VIAF: 84348346
* WorldCat: lccn-no2019042000